ddrg/super_eurlex huggingface dataset:
Virallinen lehti nro C 354 , 19/11/1998 s. 0015



KIRJALLINEN KYSYMYS E-0679/98 komissiolle esittäjä(t): Antoni Gutiérrez Díaz (GUE/NGL) (10. maaliskuuta 1998) Aihe: Espanjalaisen alemman insinööritutkinnon (ingeniero técnico) suorittaneiden urallaetenemisvaatimukset muihin verrattuna Miksi komissio on liittänyt avointa kilpailua KOM/A/1047 (EYVL C 145 A, 13.5.1997) koskevan ilmoituksen espanjalaiseen versioon vaatimuksen yliopistotasoista tutkinnosta, mutta tätä vaatimusta ei ole kilpailua koskevassa saksankielisessä versiossa? Komission jäsenen Erkki Liikanen komission puolesta antama yhteinen vastaus kirjallisiin kysymyksiin E-0635/98, E-0636/98, E-0637/98, E-0638/98, E-0639/98, E-0640/98, E-0641/98, E-0642/98, E-0643/98, E-0644/98, E-0645/98, E-0669/98, E-0670/98, E-0671/98, E-0672/98, E-0673/98, E-0674/98, E-0675/98, E-0676/98, E-0677/98, E-0678/98, E-0679/98, E-0724/98, E-0725/98, E-0726/98, E-0727/98 ja E-0728/98 (21. huhtikuuta 1998) Komissio toteaa, että suurin osa arvoisan parlamentin jäsenen pyytämistä tiedoista sisältyy Garcia Ariaksen (E-2749/97) ((EYVL C 82, 17.3.1998. )) ja Dührkop Dührkopin (E-4186/97) ((EYVL C 304, 2.10.1998, s. 15. )) kirjallisiin kysymyksiin annettuihin vastauksiin. Tämän vuoksi komissio pyytääkin arvoisaa parlamentin jäsentä tutustumaan näihin vastauksiin, joissa se antoi kattavan selvityksen Euroopan unionin virkamiesten ura-alueiden A ja LA tutkintovaatimuksiin soveltamastaan yleisestä lähestymistavasta ja erityisesti siitä, miten näitä tutkintovaatimuksia sovelletaan espanjalaisiin insinööritutkintoihin. Käsitteen ¨diploma universitario¨ oikea saksankielinen käännös on ¨abgeschlossenes Hochschulstudium¨, ja tätä käännöstä on käytetty myös Euroopan yhteisöjen virallisessa lehdessä julkaistussa avointa kilpailua KOM/A/1047 (EYVL C 145 A, 1997, s. 2) koskevassa kilpailuilmoituksessa. Avointen kilpailujen KOM/A/720 ja KOM/A/821 osalta komissio pyytää arvoisaa parlamentin jäsentä tutustumaan ensimmäisen oikeusasteen tuomioistuimen 3. maaliskuuta 1994 asiassa T*82/92 Cortés Jiménez vastaan komissio antamaan tuomioon. Komissio haluaa huomauttaa arvoisalle parlamentin jäsenelle, että avoimeen kilpailuun KOM/A/104 osallistunut hakija on nostanut ensimmäisen oikeusasteen tuomioistuimessa kanteen (asia T*299/97), joka kirjattiin tuomioistuimen kirjaamossa 1. joulukuuta 1997. Komissio ei voi antaa asiaa koskevaa vastausta, koska oikeuskäsittely on vielä kesken.
Virallinen lehti nro C 310 , 09/10/1998 s. 0087



KIRJALLINEN KYSYMYS E-0556/98 komissiolle esittäjä(t): Alexandros Alavanos (GUE/NGL) (4. maaliskuuta 1998) Aihe: Attikan alueellinen toimintaohjelma, 2 alaohjelma, 3 toimi (Eleonas) Attikan alueellisen toimintaohjelman 2 alaohjelman 3 toimi käsittää toimenpiteet Eleonasin alueen muovaamiseksi ja parantamiseksi. Näitä toimenpiteitä luonnehditaan ¨strategisesti merkittävän tärkeiksi¨ Ateenalle. Aikataulun mukaan julkisia varoja olisi pitänyt ottaa käyttöön 13 208 miljoonaa ecua vuoteen 1997 mennessä. 1. Miten alaohjelma on edennyt ja mitkä hankkeet ovat valmistuneet? 2. Jos viivästymisiä on esiintynyt, missä kohdin niitä on tapahtunut ja mitkä ovat niiden tärkeimmät syyt? 3. Onko yhteisön tukikehyksen tarkistamisen aikana tapahtunut viivästymisiä? Kuinka suurta osuutta talousarviosta ne koskevat? 4. Minkä verran varoja on otettu käyttöön 31. joulukuuta 1997 mennessä? 5. Onko lakiehdotus, jossa säädetään teollisuusvyöhykkeen perustamisen yksityiskohdat, hyväksytty - tämähän on asia, joka mahdollistaa Eleonasin teollisuuslaitosten siirtämisen muille alueille? Komission jäsenen Monika Wulf-Mathiesin komission puolesta antama vastaus (27. huhtikuuta 1998) Lokakuun 21 päivänä 1997 tarkistettujen rahoitustaulukoiden mukaan Attikan (Eleonasin) toimenpideohjelmaan kuuluvan toimenpidekokonaisuuden 2.3 julkiset menot vuoteen 1997 asti olivat 1,1 miljoonaa ecua. Eleonasin alueen muutostöiden tutkimukset ovat parhaillaan käynnissä. Tällä alueella ei voida aloittaa mitään töitä ennen kuin kyseinen tutkimus on saatu valmiiksi. Yhteisön tukikehystä (YTK) käsittelevän seurantakomitean viimeksi pidetyssä kokouksessa 31. lokakuuta 1997 ei tehty alueellisia ohjelmia koskevia muutoksia. Vuoden 1997 loppuun mennessä käytettyjen määrärahojen määrä oli 0,4 miljoonaa ecua. Kreikan parlamentti äänesti 15. joulukuuta 1997 teollisuusvyöhykkeitä koskevasta laista N:o 2545/97.
Virallinen lehti nro C 323 , 21/10/1998 s. 0042



KIRJALLINEN KYSYMYS E-0497/98 komissiolle esittäjä(t): Carmen Fraga Estévez (PPE) (2. maaliskuuta 1998) Aihe: EU:n ja AKT-maiden kauppatase kalastusalalla Euroopan unionin etujen mukaista on tukea AKT-maiden kalastusalan kehittämistä ja tukea näistä maista EU-maihin suuntautuvaa vientiä. Voiko komissio antaa tietoja EU- ja AKT-maiden välisestä kalastusalan tuotteiden kauppataseesta sekä määrän että arvon osalta mukaan lukien - kalastusalan tuotteiden vienti kustakin AKT-maasta kuhunkin yhteisön jäsenvaltioon - selvitys kunkin AKT-maan kuhunkin yhteisön jäsenvaltioon viemästä lajista - kunkin AKT-maan kalastusalan tuotteiden tuonti ja selvitys mistä jäsenmaasta tuote on - selvitys kunkin AKT-maan tuomista lajeista ja alkuperäjäsenvaltiosta? Komission jäsenen Emma Boninon komission puolesta antama vastaus (6. huhtikuuta 1998) Yhteisön ja Afrikan, Karibian ja Tyynenmeren maiden (AKT-maiden) välinen kalastustuotteiden kauppatase on huomattavan alijäämäinen yhteisölle. Vuonna 1996 yhteisö vei AKT-maihin 331 000 tonnia kalatuotteita, joiden arvo oli 185 miljoonaa ecua, kun taas kalatuotteiden tuonti näistä maista oli 378 000 tonnia, jonka arvo oli 1 093 miljoonaa ecua. Yhteisön kalatuotteiden viennin arvo AKT-maihin oli siis ainoastaan 17 prosenttia viennin arvosta. Tietojen poikkeuksellisesta laajuudesta johtuen komissio toimittaa parlamentin jäsenelle sekä pääsihteeristölle taulukkomuotoisen tiivistelmän pyydetyistä tiedoista.
Virallinen lehti nro C 310 , 09/10/1998 s. 0058



KIRJALLINEN KYSYMYS E-0405/98 komissiolle esittäjä(t): Nikitas Kaklamanis (UPE) (24. helmikuuta 1998) Aihe: Radioaktiivisen raudan käyttö Ateenan metron rakentamisessa Kreikkalaisessa lehdistössä julkaistujen artikkelien mukaan Ateenan metron rakentamisessa käytetään Tsernobylistä peräisin olevaa rautaa, joka sisältää syöpää aiheuttavia radioaktiivisia aineksia, cesiumia ja strontiumia. Samoissa artikkeleissa huomautetaan, että mitään tarkastusta ei ole suoritettu Ateenan maanalaisen rakentamisessa käytettävään rautaan kertyneen cesium 137:n ja strontiumin määrien selville saamiseksi, ja tämän raudan tuonti tapahtuu useiden yritysten kautta, jotta sen alkuperää ei olisi helppo jäljittää. Haluaisin saada tietää Euroopan komission virallisen kannan asiaan, sekä kuinka se aikoo reagoida, jotta todettaisiin, onko käytetty rauta todella radioaktiivista, mikä on tietenkin asia, joka vaikuttaa miljoonien metrolla tulevaisuudessa matkustavien ateenalaisten terveyteen. Komission jäsenen Ritt Bjerregaardin komission puolesta antama vastaus (14. huhtikuuta 1998) Komissio on tietoinen siitä, että yhteisön ulkorajojen rajanylityspaikoille tai romumetalliin liittyvää toimintaa harjoittaviin yrityksiin tulevan romumetallin joukossa tavataan toisinaan radioaktiivisia aineita sisältävää metallia. Valtaosassa havaituista tapauksista radioaktiivisuustasot eivät ole edellyttäneet erityisiä säteilyturvatoimenpiteitä. Komissio järjesti heinäkuussa 1996 kokouksen, jossa jäsenvaltioiden edustajat pohtivat tätä kysymystä. Kokouksessa todettiin, että vaikka ei voidakaan sulkea kokonaan pois sitä mahdollisuutta, että romumetalleissa saattaa olla huomattavia säteilylähteitä, jäsenvaltioissa käytössä olevat säteilysuojatoimenpiteet takaavat riittävän turvatason. Turvallisuuden perustana on säteilylähteiden valvontajärjestelmä, jota jäsenvaltiot ovat ottamassa käyttöön perusnormien vahvistamisesta työntekijöiden ja väestön terveyden suojelemiseksi ionisoivasta säteilystä aiheutuvilta vaaroilta 13 päivänä toukokuuta 1996 annetun neuvoston direktiivin N:o 96/29/Euratom ((EYVL L 159, 29.6.1996. Tämä direktiivi, jonka vaatimukset on saatettava voimaan 13. toukokuuta 2000 mennessä, kumoaa aikaisemmat direktiivit. )) mukaisesti. Komissio jatkaa tilanteen seuraamista erityisesti varmistaakseen, ettei radioaktiivisten aineiden saastuttamaa romumetallia tuoda yhteisöön Keski- ja Itä-Euroopan maista tai entisestä Neuvostoliitosta. Komissiolla ei ole mitään tietoja parlamentin jäsenen mainitsemasta tapauksesta.
Virallinen lehti nro C 310 , 09/10/1998 s. 0157



KIRJALLINEN KYSYMYS E-1125/98 komissiolle esittäjä(t): Marjo Matikainen-Kallström (PPE) (8. huhtikuuta 1998) Aihe: Erasmus-vaihto-opiskelijalta perittävät maksut Euroopan unionin rahoittaman Erasmus-ohjelman perusidea on vastavuoroisuuteen perustuva opiskelijoiden vapaa liikkuminen jäsenmaissa ilman, että heiltä peritään erillisiä lukukausimaksuja. Tietooni on kuitenkin tullut tapauksia esimerkiksi Isosta-Britanniasta, jossa suomalaisilta vaihto-opiskelijoilta on eri verukkeiden nojalla peritty lukukausimaksuja tai niihin rinnastettavia maksuja. Yllä mainittuun viitaten kysyn, mihin toimiin komissio aikoo ryhtyä selvittääkseen, kuinka laajaa kyseisen kaltainen vaihto-ohjelmaperiaatteiden rikkominen on ja mihin toimiin komissio aikoo ryhtyä varmistaakseen, että kaikki vaihto-ohjelmiin osallistuvat oppilaitokset toimivat jatkossa samojen pelisääntöjen mukaan? Komission jäsenen Édith Cressonin komission puolesta antama vastaus (20. toukokuuta 1998) Sokrates-ohjelmaan kuuluvan Erasmus-osaohjelman opiskelijavaihtoon osallistumisen olennainen edellytys on, että isäntäoppilaitos ei saa periä opiskelijalta lukukausimaksuja ulkomailla suoritetulta opintojaksolta. Opiskelijan kotioppilaitos saa kuitenkin edelleen veloittaa opiskelijalta lukukausimaksut kyseiseltä opintojaksolta. Lukukausimaksuihin sisältyvät opetus-, kirjoittautumis- ja kuulustelumaksut sekä laboratorioiden tai kirjastojen käyttömaksut. Erasmus-opiskelijoilta voidaan kuitenkin veloittaa pieniä maksuja vakuutuksesta, oppilaskuntien jäsenyydestä tai esimerkiksi kopiokoneiden ja laboratorioiden käytöstä aiheutuvien materiaalikulujen kattamiseksi. Tällaiset maksut veloitetaan Erasmus-opiskelijoilta samoin perustein kuin paikallisilta opiskelijoilta. Komissio tutkii kaikki tietoonsa tulleet tapaukset, joissa Erasmus-opiskelijat ilmoittavat, että isäntäoppilaitos on vaatinut heiltä lukukausimaksuja. Komissio tutkii kunkin tapauksen yksityiskohdat yhteistyössä asianomaisen kansallisen Sokrates- tai Erasmus-toimiston kanssa selvittääkseen, onko ohjelman sääntöjä rikottu. Jos arvoisa parlamentin jäsen toimittaa komissiolle niiden suomalaisten Erasmus-opiskelijoiden nimet, joilta on vaadittu lukukausimaksuja Ison-Britannian yliopistoissa, sekä tapauksia koskevat tiedot, komissio tutkii asian.
KIRJALLINEN KYSYMYS P-0549/98 komissiolle esittäjä(t): Lyndon Harrison (PSE) (19. helmikuuta 1998)

Aihe: Lasten huono kohtelu Kreikan lastenkodeissa

Brittiläisellä Channel 4 -kanavalla äskettäin esitetty dokumentti paljasti, että eräissä Kreikan lastenkodeissa lapset elävät kauhistuttavissa ja epäinhimillisissä oloissa.

Tämän dokumentin mukaan valtion rahoittamissa laitoksissa Karditsassa ja Seretsissä on kymmeniä pieniä lapsia, joita ei vuosikausiin nosteta ylös sängyistään ja jotka eivät koskaan näe päivänvaloa eivätkä saa minkäänlaista hoitoa. Lisäksi dokumentissa näytettiin käsistään ja jaloistaan sänkyihinsä sidottuja lapsia ja häkkeihin lukittuja lapsia.

1. Voiko komissio vahvistaa, että kumpikaan edellä mainituista laitoksista tai mitkään muut laitokset, joissa lapset elävät tällaisissa oloissa, eivät saa rahoitusta EU:lta?

2. Mitä komissio aikoo tehdä, jotta Kreikan viranomaiset saadaan luopumaan tästä aikansa eläneestä ja vastenmielisestä käytännöstä?

Komission jäsenen Pádraig Flynnin komission puolesta antama vastaus (3. huhtikuuta 1998)

Budjettikohdasta B3-4108, toimet perheen ja lasten hyväksi, ei rahoiteta kysymyksessä mainittuja lastenkoteja, koska varoja ei osoiteta ollenkaan suoraan jonkin paikallisen laitoksen toimintaan. Varat on tarkoitettu viranomaisille, tutkijoille ja kansalaisjärjestöille tietojenvaihtoon ja tutkimustoimintaan.

Komissio on osallistunut useissa jäsenvaltioissa järjestettyjen lasten oikeuksia ja lastensuojelua käsitelleiden seminaarien rahoitukseen. Seminaareihin on osallistunut myös Kreikan edustajia. Toukokuussa 1998 Kreikassa järjestetään komission tukema suuri konferenssi, jonka tavoitteena on myös lasten oikeuksien edistäminen.

Lisäksi komissio rahoittaa Daphne-aloitetta, jossa avustetaan kansalais- ja vapaaehtoisjärjestöjen toimenpiteitä naisiin, nuoriin ja lapsiin kohdistuvaa väkivaltaa vastaan. Alan kansalaisjärjestöt voivat tehdä ehdotuksia väkivallan (pahoinpitely mukaan lukien) vastaisista toimista sekä väkivallan uhrien suojelusta tai kuntoutuksesta.

Arvoisan parlamentinjäsenen mainitsemat lastenkodit eivät ole saaneet mitään rahoitusta yhteisön Kreikkaa koskevasta tukikehyksestä 1994*1999.
Virallinen lehti nro C 310 , 09/10/1998 s. 0033



KIRJALLINEN KYSYMYS E-0174/98 komissiolle esittäjä(t): David Bowe (PSE) (5. helmikuuta 1998) Aihe: Tuontielintarvikkeiden valvonta Nykyisin kaikki kolmansista maista Euroopan unioniin tuotavat eläimistä peräisin olevat elintarvikkeet ovat tarkan valvonnan kohteena. Niitä voidaan tuoda EU:n alueelle vain määrätyissä rajatarkastuspaikoissa, maahantuojaa vaaditaan tekemään saapumisilmoitus 24 tuntia aikaisemmin, tavaralähetyksen täytyy läpäistä eläinlääkärin tarkastus, joka sisältää vahvistetut tarkastustasot, ja maahantuojan täytyy maksaa eläinlääkärin tutkimuskulut ennen kuin tavaralähetys saa tulliselvityksen. Kuitenkin elintarvikkeilta, jotka eivät ole peräisin eläimistä, ei vaadita edeltävää maahantuonti-ilmoitusta eikä niitä varten ole vahvistettua valvontajärjestelmää ja tutkimuskulut lankeavat toimeenpanevan viranomaisen maksettaviksi. Kun tiedetään, että monet elintarvikkeet, jotka eivät ole peräisin eläimistä, voivat olla huomattava uhka kansanterveydelle, esimerkiksi monet niistä voivat sisältää mykotoksiineja, aikooko komissio yhtenäistää muista kuin eläimistä peräisin olevien elintarvikkeiden tutkimustason samalle tasolle kuin eläimistä peräisin olevien elintarvikkeiden tutkimustaso. Jos ei, niin miksi ei? Komission jäsenen Emma Boninon komission puolesta antama täydentävä vastaus (12. kesäkuuta 1998) Kasveista peräisin olevista elintarvikkeista säädetään elintarvikkeiden virallisesta tarkastuksesta annetuissa puitedirektiiveissä 89/397/ETY ((EYVL L 186, 30.6.1989. )) ja93/99/ETY ((EYVL L 290, 24.11.1993. )), ja näitä säännöksiä sovelletaan yhteisöön tuotuihin elintarvikkeisiin. Lisäksi elintarvikehygieniasta annetussa direktiivissä 93/43/ETY ((EYVL L 175, 19.7.1993. )) säädetään, että jäsenvaltiot toteuttavat tarpeelliset toimenpiteet, jotta yhteisöön tuodut elintarvikkeet tarkastettaisiin virallisesti ja voitaisiin taata, että niihin sovelletaan samoja elintarvikehygienian periaatteita kuin yhteisön omaan elintarviketuotantoon. Komissio uskoo, että edellä mainittujen sääntöjen asianmukainen noudattaminen, asiantuntijoiden jatkuva työ ja kansallisten viranomaisten kokemus yhdessä takaavat yhteisössä asuville kuluttajille terveyden riittävän suojelun. Elintarvikehygieniaa koskevaa lainsäädäntöä ollaan yksinkertaistamassa. Tämän seikan ja elintarvikelainsäädäntöä koskevan vihreän kirjan ((KOM(97) 176 lopullinen. )) seurauksena komissio arvioi parhaillaan, onko kasveista peräisin oleviin elintarvikkeisiin tarpeen soveltaa yksityiskohtaisempaa sääntelyä. Komission arvion perustana on useita tekijöitä, joihin kuuluvat mm. komission jäsenvaltioissa suorittamien vierailujen lopputulokset. Näiden vierailujen aikana tutkitaan menettelytapoja, joita sovelletaan yhteisöön tuotuja, kasveista peräisin olevia elintarvikkeita koskevissa tarkastuksissa.
Virallinen lehti nro C 310 , 09/10/1998 s. 0035



KIRJALLINEN KYSYMYS E-0188/98 komissiolle esittäjä(t): Cristiana Muscardini (NI) (5. helmikuuta 1998) Aihe: Taksiluvat Sisämarkkinoilla noudatettava vapaan kilpailun periaate voi haitata toimintaa usealla sellaisella ammattialalla, joiden erityisominaisuuksia ei ole suojattu. Esimerkkinä tästä ovat taksiautoilijat, etenkin pienissä maissa kuten Luxemburgissa. Luxemburgin kaupunki on pannut täytäntöön lain, jolla myönnettyjen taksilupien määrä käytännössä on kaksinkertaistunut, mikä on aiheuttanut esteitä ammatin harjoittamiselle, ja erityisesti itsenäiset yrittäjät joutuvat kärsimään tästä vain suurille yhtiöille edullisesta päätöksestä. Pyydän komissiolta direktiiviä, jolla myönnettyjen taksilupien määrä suhteutettaisiin asukaslukuun ja määriteltäisiin lupien myöntämiseen vaikuttavat valintakriteerit. Komission jäsenen Neil Kinnockin komission puolesta antama vastaus (1. huhtikuuta 1998) Komissio ei suunnittele sellaisia yhteisön toimenpiteitä, joilla taksilupien määrä suhteutettaisiin asukaslukuun tai joilla vahvistettaisiin lupien myöntämiseen vaikuttavat valintakriteerit. Kansalliset, alueelliset ja paikalliset taksipalvelut kuuluvat lähes täydellisesti jäsenvaltioiden viranomaisten lainkäyttövaltaan, koska juuri ne pystyvät parhaiten huolehtimaan taksipalvelumarkkinoiden järjestämisestä ja valvonnasta.
Virallinen lehti nro C 310 , 09/10/1998 s. 0115



KIRJALLINEN KYSYMYS E-0664/98 komissiolle esittäjä(t): Undine-Uta Bloch von Blottnitz (V) (10. maaliskuuta 1998) Aihe: EU:n lajiensuojelusäädösten puutteellinen toimeenpano Saksassa 1. kesäkuuta 1997 lähtien EU:ssa on säännelty Washingtonin lajiensuojelusopimuksella suojeltujen eläin- ja kasvilajien kauppaa yksinomaan asetuksella 338/97/EY ((EYVL L 61, 3.3.1997, s. 1. )). EU:n jäsenvaltio Saksa ei ole vielä noudattanut täytäntöönpanovelvoitettaan. Toistaiseksi ei ole vielä otettu käyttöön mitään rankaisutoimia, kuten haltuunottomahdollisuutta (ks. asetuksen 16 artikla). Seuraamukset eivät edelleenkään koske seuraavia: tuonti- ja vienti, osto, ostettavaksi tarjoaminen, hankinta kaupallisiin tarkoituksiin, esillepano ja käyttö kaupallisiin tarkoituksiin sekä asetuksen liitteissä A ja B lueteltujen lajien myynti, tarjoaminen ja kuljettaminen. Yleisen tulli- ja järjestysoikeuden soveltaminen ei riitä. Asiasta vastaavat viranomaiset keskeyttävät nykyään lajiensuojeluasetuksen rikkomuksia koskevat oikeusjutut. Saksassa ei ole tällä hetkellä odotettavissa EU-asetuksen täytäntöönpanoa. Komissiossa on vireillä lintujen tappamista käsittelevän komitean valitus nro 97/4604SG(97) A/11682/2. 1. Mitä mieltä komissio on Saksan liittotasavallan käyttäytymisestä tässä asiassa? 2. Mihin toimiin komissio on tähän mennessä ryhtynyt, jotta Saksa saadaan panemaan täytäntöön edellä mainittu asetus, ja mihin toimiin komissio aikoo ryhtyä, jotta myös Saksa ryhtyisi viimeinkin soveltamaan erityisesti asetuksen 16 artiklan velvoitteita? Komission jäsenen Ritt Bjerregaardin komission puolesta antama vastaus (30. huhtikuuta 1998) Komissio seuraa kaiken aikaa luonnonvaraisten eläinten ja kasvien suojelusta niiden kauppaa sääntelemällä 9. joulukuuta 1996 annetun neuvoston asetuksen (EY) N:o 338/97 täytäntöönpanoa ja soveltamista kaikissa jäsenvaltioissa, myös Saksassa. Komissio pyrkii varmistamaan asetuksen asianmukaisen täytäntöönpanon kahden- ja monenvälisten yhteyksien sekä tarvittaessa oikeustoimien kautta.
Virallinen lehti nro C 310 , 09/10/1998 s. 0116



KIRJALLINEN KYSYMYS E-0680/98 komissiolle esittäjä(t): Roberta Angelilli (NI) (10. maaliskuuta 1998) Aihe: Kuluttajajärjestöille myönnetty taloudellinen tuki Italian lehdistössä on julkaistu lukuisia kirjoituksia, jotka koskevat Euroopan unionin oletettua taloudellista tukea muutamille kuluttajajärjestöille, muiden muassa seuraaville: ACU, FEDERCONSUMATORI ja CODACONS. Komissiota pyydetään vastaamaan seuraaviin kysymyksiin: 1. Onko tällaista tukea todella myönnetty ja minkä ohjelmien puitteissa? 2. Onko yhteisöllä ohjelmia, joihin liittyy erityisesti taloudellisen tuen myöntäminen kuluttajajärjestöille? Komission jäsenen Emma Boninon komission puolesta antama vastaus (1. huhtikuuta 1998) Komission aloitteet kuluttajien etujen puolustamisen ja heidän terveytensä suojelun alalla perustuvat toimintaohjelmaan vuosiksi 1996-1998 ¨Kuluttajapolitiikan ensisijaiset toimet¨ ((KOM(95) 519, lopullinen. )). Komissio osallistuu yhteisön alueen kuluttajajärjestöjen toiminnan rahoittamiseen. Esimerkiksi arvoisan parlamentin jäsenen mainitsemat kolme italialaista järjestöä ovat osallistuneet tiedotuskampanjaan, jolla pyrittiin tuomaan esiin yhtenäismarkkinoiden edut kuluttajille. Kampanja järjestettiin samanaikaisesti kuin Kansalaisena Euroopassa -kampanja, ja niitä koordinoitiin keskenään. Erityisesti tämä koski kampanjan toista vaihetta, jonka yhtenä teemana oli hyödykkeiden ja palvelujen ostaminen eurooppalaisilla markkinoilla. Tämä erityisesti kohtuuttomiin sopimusehtoihin paneutuva kampanja järjestettiin viidessä jäsenvaltiossa (Kreikassa, Espanjassa, Irlannissa, Italiassa ja Portugalissa). Yhteistyökumppaneina olivat kansalliset kuluttajajärjestöt, jotka halusivat päästä mukaan kampanjaan ja jotka osallistuivat sen järjestämiseen. Jokaisen järjestön kanssa tehtiin 5750 ecun määräinen sopimus. Euroguichets-verkoston (kuluttajia palvelevat tieto- ja neuvontakeskukset) puitteissa komissio rahoitti myös näitä keskuksia johtavia järjestöjä (jopa 50 % niiden kuluista). Vuonna 1997 tehdyn arvioinnin ja parhaillaan meneillään olevan perusteellisen uudistuksen ansiosta tähän verkostoon kuuluu nykyään 10 keskusta seitsemässä jäsenvaltiossa. Komissio julkaisee joka vuosi Euroopan yhteisöjen virallisessa lehdessä hanke-esityspyynnön kuluttajien etujen edistämiseksi ja suojelemiseksi ((EYVL C 277, 12.9.1997. )). Hankkeet valitaan sen perusteella, miten ne vastaavat komission painopisteitä ja Euroopan yhteisöjen virallisessa lehdessä esitettyjä kriteereitä. Komissio on hyväksynyt Euroopan parlamentin ja neuvoston ehdotuksen päätökseksi kuluttajia koskevien yhteisön toimien yleisistä puitteista ((KOM(97) 684, lopullinen. )). Kyseessä on perussäädös, joka kattaa viiden vuoden ajan suuren osan komission toiminnasta kuluttajien etujen puolustamisen ja heidän terveytensä suojelun alalla. Italialaisille tuensaajille vuosina 1996 ja 1997 myönnetyistä tuista lähetetään tiivistelmä suoraan arvoisalle parlamentin jäsenelle sekä parlamentin pääsihteeristöön.
Virallinen lehti nro C 323 , 21/10/1998 s. 0091



KIRJALLINEN KYSYMYS E-0887/98 komissiolle esittäjä(t): Esko Seppänen (GUE/NGL) (26. maaliskuuta 1998) Aihe: Määräävä markkina-asema Formula 1 -kilpailujen televisioinnissa Formula 1 - autokilpailujen järjestämisessä näyttää olevan järjestely- ja televisiointioikeuksien suhteen monopoliasemassa herra Bernie Ecclestone yhtiöineen. Mitä komissio aikoo tehdä, jotta hänen määräävää markkina-asemaansa voitaisiin rajoittaa samojen perusteiden mukaan kuin Euroopassa edistetään vapaata kilpailua muillakin aloilla? Komission jäsenen Karel Van Miertin komission puolesta antama vastaus (5. toukokuuta 1998) Fédération internationale de l'automobile ja Formula 1 -kilpailujen järjestäjät ilmoittivat komissiolle syyskuussa 1997 eräistä Formula 1 -kilpailuihin liittyvistä kaupallisista sopimuksista. Komissio sai sopimuksia koskevia kannanottoja useilta ulkopuolisilta, joiden etua asia koskee. Komissioon on toimitettu myös kaksi virallista valitusta ja joitakin epävirallisia valituksia määräävän markkina-aseman väärinkäytöstä, jota sanotaan esiintyvän Ecclestonen intressipiiriin kuuluvien yritysten harjoittaman lähetysoikeuksien markkinoinnin yhteydessä. Valituksia on tehty myös Formula 1 -kilpailujen organisoinnista. Komissio arvioi toisaalta, missä määrin näillä sopimuksilla rikotaan EY:n perustamissopimuksen 85 artiklaa, joka koskee kilpailua mahdollisesti rajoittavia sopimuksia, sekä toisaalta, onko määräävän markkina-aseman väärinkäyttöä koskevaa perustamissopimuksen 86 artiklaa rikottu. On vielä liian varhaista ilmoittaa, mikä on komission arvion lopputulos. Komissio toivoo kuitenkin voivansa esittää päätelmänsä asiasta lähikuukausina.